## Statut Akcije socijaldemokrata Hrvatske

### NN 115/1999 (4.11.1999.), Statut Akcije socijaldemokrata Hrvatske

# POLITIČKE STRANKE

Sukladno članku 10. Zakona o političkim strankama
(»Narodne novine« 76/93, 111/96 i 164/98) 3. Sabor ASH
na sjednici od 13. veljače 1999. godine donio je sljedeći

## STATUT

### AKCIJE SOCIJALDEMOKRATA HRVATSKE

I. OSNOVNE ODREDBE

*Akcija socijaldemokrata Hrvatske*

Članak 1.

1) Akcija socijaldemokrata Hrvatske je politička stranka
koja Republiku Hrvatsku demokratskim putem želi ustrojiti
na načelima i tradicijama hrvatskog i europskog socijaldemokratskog
pokreta.

2) Cilj Akcije socijademokrata Hrvatske u okviru njezinog općeg
političkog određenja iz stavka 1. je ostvarenje Republike
Hrvatske kao neovisne, pravne i socijalne države utemeljene
na demokraciji, ljudskim pravima, nacionalnim, vjerskim, kulturnim
i političkim slobodama te uvažavanju regionalnih specifičnosti
Republike Hrvatske. Politički ciljevi Akcije socijademokrata
Hrvatske detaljnije se razrađuju njezinim Političkim
programom.

*Ime stranke i njeno sjedište*

Članak 2.

1) Stranka nosi ime: Akcija socijaldemokrata Hrvatske (u daljnjem
tekstu ASH).

2) Skraćeni naziv stranke je ASH.

3) U komunikaciji s inozemstvom ASH se, osim imenom iz stavka
1. služi i prijevodom imena na engleski jezik: SOCIAL DEMOCRATIC
ACTION OF CROATIA, njemački jezik: SOZIALDEMOKRATISCHE
AKTION KROATIENS, francuski jezik: ACTION SOCIALDEMOCRATIQUE DE
CROATIE i talijanski jezik: AZZIONE SOCIAL DEMOCRATICA DELLA CROAZIA.
Naziv na stranom jeziku može se koristiti samo zajedno s
nazivom na hrvatskom jeziku, koji mora biti na prvom mjestu.

4) Sjedište ASH je u Zagrebu, Gundulićeva 21a.

*Područje djelovanja*

Članak 3.

1) ASH djeluje u Republici Hrvatskoj.

2) ASH surađuje sa svojim članstvom i organizacijama
formiranima u inozemstvu na način predviđen posebnim
pravilnikom i u suglasju s pravnim poretkom strane zemlje.

*Pečat i znakovlje stranke*

Članak 4.

1) ASH ima pečat okruglog oblika, promjera 3 cm koji u
sredini ima ucrtanu skraćenicu ASH, a uzduž oboda ima
ispisano: AKCIJA SOCIJALDEMOKRATA HRVATSKE.

2) ASH ima znak i zastavu.

3) Znak je četverolisna djetelina čiji su listovi
srcolikog oblika, zelene, plave, žute i crvene boje, a povrh
koje je u polukrugu napis »Akcija socijaldemokrata«
u gornjem redu i »Hrvatske« u donjem redu, a u sredini
»ash« (malim slovima).

4) Zastava ASH je pravougaonog oblika, vodoravno podijeljena na
tri polja. U sredini je bijelo polje koje zauzima 2/4 prostora,
gornje je crveno, donje plave boje. U bijelom polju nalazi se
znak ASH iz st. 3) ovog članka, bez četverolisne
djeteline.

5) U komunikacijskoj dokumentaciji (memorandumi, koverte, tiskovine
i sl.) rabi se znak ASH bez četverolisne djeteline.

*Predstavljanje i zastupanje ASH*

Članak 5.

1) Ako ovim Statutom nije drukčije određeno, ASH predstavlja
i zastupa predsjednik ASH, neograničeno u okviru redovite
djelatnosti, a u skladu sa Statutom i Programom stranke, a izvan
toga po posebnoj odluci Predsjedništva ASH.

2) U okviru svojih nadležnosti određenih ovim Statutom
ASH predstavlja i zastupa i Glavni tajnik ASH.

*Javnost rada ASH*

Članak 6.

1) Rad ASH i njezinih tijela je javan. Za javnost rada odgovoran
je predsjednik ASH.

2) Iznimno, pojedina tijela ASH sa svojih sjednica mogu is-ključiti
javnost kada raspravljaju o unutarstranačkim pitanjima.

*Odnos prema drugim strankama i udrugama*

Članak 7.

1) U ostvarivanju svog političkog programa ASH surađuje
sa strankama i udrugama u zemlji i inozemstvu, te se po potrebi
udružuje u koalicije i druge oblike suradnje.

2) ASH se može udružiti u međunarodne udruge srodnih
stranaka.

II. ČLANSTVO

*Učlanjenje u ASH*

Članak 8.

1) U članstvo ASH može se učlaniti svaki punoljetni
i poslovno sposobni državljanin Republike Hrvatske koji prihvaća
Statut i Politički program ASH, te je spreman raditi na
ostvarenju ciljeva ASH.

2) Učlanjenje se obavlja potpisivanjem pristupnice. Potpisana
pristupnica dostavlja se općinskoj, odnosno gradskoj organizaciji
ASH prema mjestu prebivališta člana.

3) Ako općinska, odnosno gradska organizacija utvrdi da
potpisnik pristupnice ne udovoljava uvjetima iz stavka 1. ovog
članka, donijet će u roku od 15 dana obrazloženu
odluku kojom se odbija učlanjenje u ASH.

4) Protiv odluke iz stavka 3. ovog članka može se
izjaviti žalba u roku od 15 dana od dana primitka o kojoj
odlučuje Odbor za statut ASH.

5) Predsjedništvo ASH može posebnom odlukom propisati
uvjete pod kojima se članstvo ASH može regulirati
i u oblicima organiziranja različitima od onih iz točke
2. ovog članka.

Članak 9.

1) Iznimno, Predsjedništvo ASH može odrediti pod kojim
uvjetima član ASH može pripadati i nekoj drugoj određenoj
političkoj stranci srodnih političkih ciljeva. Predsjedništvo
ASH može odrediti i rok u kome može trajati dvojno članstvo.

2) Predsjedništvo ASH osobu posebno zaslužnu za razvoj
socijaldemokracije može proglasiti počasnim članom.
Uvjeti i postupak dodjele statusa počasnog člana
regulirat će se posebnim pravilnikom.

Članak 10.

1) Evidencije članstva vode svi teritorijalni i interesni
oblici organiziranja ASH, a vodi se i centralna evidencija članstva.

2) Predsjedništvo ASH posebnom će odlukom propisati
način vođenja evidencija iz stavka 1. ovog članka,
kao i odrediti kada se pristupnica članstvu ASH može
podnijeti direktno centralnoj evidenciji članstva.

*Prava i obveze članova*

Članak 11.

Član ASH ima sljedeća prava i obveze:

 postupati u skladu sa Statutom ASH i Političkim
programom ASH;

sudjelovati u stvaranju i ostvarivanju politike ASH;

birati i biti biran u tijela stranke, te na izborne liste stranaka
za državne i lokalne izbore;

samostalno politički djelovati u skladu sa Statutom,
Političkim programom stranke i odlukama nadležnih
stranačkih tijela;

sudjelovati u svim političkim aktivnostima stranke;

zajedno s drugim članovima, u okviru Statuta i Političkog
programa stranke organizirati posebnu političku ili programsku
struju (frakcija);

izvještavati o svom političkom djelovanju nadležna
tijela stranke;

držati se zakona Republike Hrvatske i u svom javnom djelovanju
postupati na način koji ne šteti njegovom osobnom
ugledu i ugledu stranke;

plaćati članarinu.

*Prestanak članstva*

Članak 12.

1) Članstvo u ASH prestaje; smrću člana, istupanjem
iz stranke, isključenjem i pristupanjem drugoj stranci,
osim u slučaju iz članka 9. stavak 1. Statuta.

2) Odluku o isključenju donosi Sud časti ASH u postupku
zbog težih povreda obveza člana.

III. USTROJSTVO STRANKE

*Teritorijalno načelo organiziranja*

Članak 13.

1) ASH je organizirana na teritorijalnom načelu i ima općinske,
gradske, kotarske, županijske i regionalne organizacije.
Članovi ASH u pravilu stranački djeluju u organizaciji
na čijem području imaju prebivalište.

2) Teritorijalni ustroj ASH u pravilu slijedi teritorijalni ustroj
Republike Hrvatske.

3) U okviru općinske ili gradske organizacije ASH mogu se
organizirati ogranci stranke za dio teritorija općine ili
grada.

U velikim gradovima (Zagreb, Split i drugi) mogu se organizirati
područne organizacije ASH za veće teritorijalne cjeline
(bivše općine) na koje se primjenjuju odredbe (prava
i obveze) za općinske organizacije ASH.

Za područje nekoliko općina ili gradova mogu se organizirati
zajedničke organizacije ASH kao jedinstvene organizacije,
s pravima i obvezama predviđenim ovim Statutom za općinske,
odnosno gradske organizacije ASH.

Prava i obveze ogranka u odnosu na organizaciju u okviru koje
se nalaze regulira gradska, općinska ili područna
organizacija ASH svojom odlukom.

4) Odlukom o teritorijalnom ustroju ASH koju donosi Glavni odbor
ASH određuje se područje organiziranja pojedinih općinskih,
gradskih i županijskih organizacija, te oblici njihova regionalnog
povezivanja. Posebnom odlukom određuje se ustroj i nadležnost
pojedinog oblika regionalnog povezivanja organizacija ASH.

5) Unutar ASH mogu djelovati i organizacijski oblici kao interesni
oblici udruživanja članova ASH (žene, mladež
i dr.) za područje cijele Republike Hrvatske ili za neki
njen dio, te oblici suradnje s članovima i simpatizerima
ASH u inozemstvu. Glavni odbor može Odlukom iz st. 4. ovoga
članka ili posebnom odlukom detaljnije utvrditi prava i
obveze tih oblika udruživanja u skladu s ovim Statutom.

Članak 14.

Zadaća je svih teritorijalnih i interesnih oblika organiziranja
da rade na stvaranju i provođenju politike ASH, a posebno
da sudjeluju u provođenju izbornih i predizbornih aktivnosti
povodom državnih izbora i izbora za tijela lokalne samouprave.

*Unutarnje ustrojstvo teritorijalnih organizacija ASH*

Članak 15.

1) Ogranci ASH, općinske, gradske i županijske organizacije
stranke imaju skupštinu, predsjedništvo i predsjednika,
a općinske, gradske i županijske organizacije i nadzorni
odbor.

2) Teritorijalni oblici organiziranja mogu imati i potpredsjednike,
tajnika, blagajnika ili neko drugo tijelo.

3) Detalje ustroja teritorijalnih oblika organiziranja propisuju
njihove skupštine posebnom odlukom koja stupa na snagu kada
Odbor za statut ASH na nju da suglasnost.

4) Unutarnji ustroj interesnih oblika udruživanja članstva
propisat će se odlukom o njihovom osnivanju.

5) Regionalne organizacije imaju na čelu predsjednika ili
povjerenika i na njihov se ustroj na odgovarajući način
primjenjuju odredbe ovog Statuta koje se odnose na županijske
organizacije, ako odlukom iz st. 3. ovog članka nije drugačije
određeno.

Članak 16.

1) Skupštine teritorijalnih oblika organiziranja iz članka
15. ovog Statuta sazivaju se na redovito zasjedanje svake dvije
godine, a po potrebi i češće, na izvanredno
zasjedanje.

2) Zadaća skupština je da daju prijedloge za utvrđivanje
politike ASH, raspravljaju njezino provođenje i biraju tijela
iz članka 15. stavak 3. ovog Statuta, te rješavaju
druga pitanja predviđena tom odlukom.

3) Skupštinu saziva predsjednik ili predsjedništvo odnosne
organizacije, a može je sazvati predsjedništvo neposredno
višeg teritorijalnog oblika organiziranja i Predsjedništvo
ASH.

4) Skupštinu ogranka sačinjavaju svi članovi
ASH s područja na kojem ogranak djeluje. Skupštinu
općinske organizacije ASH čini po jedan izaslanik
svakog ogranka s područja odnosne općine, a ako ogranci
nisu organizirani, čine je svi članovi s područja
te općine. Skupštinu gradske organizacije ASH čine
najmanje po jedan izaslanik svake područne organizacije
s odnosnog gradskog područja, srazmjerno broju članova
koji djeluju u njima. Skupštinu županijske organizacije
čine najmanje po jedan izaslanik općinskih i gradskih
organizacija ASH s njihova područja, srazmjerno broju članova
koji djeluju u njima. Skupštinu regionalne organizacije ASH
čine najmanje po jedan izaslanik općinske, te najmanje
po dva izaslanika gradske i županijske organizacije s područja
odnosne regije, srazmjerno broju članova koji u njima djeluju.

5) Odlukom iz članka 15. stavak 3. može se odrediti
da teritorijalni oblici organiziranja ASH koji imaju do 300 članova
imaju skupštinu koju čine svi koji djeluju na njihovom
području.

6) Skupštine mogu pravovaljano odlučivati ako im je
nazočno najmanje 2/3 članova, a odluke donose većinom
glasova prisutnih. Ako u vrijeme za kada je zakazan početak
skupštine nije prisutno 2/3 članova, s početkom
skupštine čeka se 1 sat, nakon čega skupština
može odlučivati ako je prisutno najmanje 40% članova.

Članak 17.

1) Predsjedništva teritorijalnih oblika organiziranja iz
članka 15. stavak 1. imaju zadaću odlučivati
o: političkim pitanjima iz svog djelokruga, neposrednom
provođenju politike ASH na svom području te drugim
zadaćama predviđenim odlukom iz članaka 15. stavak
3. ovog Statuta, koja detaljnije regulira njihov rad.

2) Predsjedništvo ogranka ASH može imati 3-5 članova,
općinske organizacije 5-7 članova, gradske organizacije
7-11 članova, a županijske 11-15 članova, u
što su uključeni predsjednik, te potpredsjednici i
tajnik - ako ih organizacija ima.

3) Općinska, gradska i županijska predsjedništva
mogu u svoje redove vlastitom odlukom izabrati još 1/4 broja
čanova izabranih na skupštini, te za toliko povećati
broj članova iz stavka 2. ovog članka, ako za to
postoji opravdan razlog.

4) Mandat predsjednika i članova predsjedništva je
četiri godine.

5) Predsjedništva pravovaljano odlučuju na sjednicama
kojima prisustvuje više od polovine ukupnog broja članova,
natpolovičnim brojem glasova prisutnih.

6) Poslovnikom o radu predsjedništva svih teritorijalnih
organizacija i poslovnikom o radu Predsjedništva ASH može
se predvidjeti način donošenja odluka putem tehničkih
sredstava komuniciranja (telefon, telefax, pošta i sl.).

Članak 18.

1) Predsjednici teritorijalnih organizacija ASH neposredno rukovode
njihovim radom, izvršavaju odluke skupštine i predsjedništva,
te donose potrebne odluke između zasjedanja predsjedništva.
Predsjednici su neposredno odgovorni za provođenje politike
ASH u svojoj organizaciji i na području na kojem ona djeluje.

2) Predsjednici teritorijalnih organizacija odgovorni su za svoj
rad skupštini koja ih je izabrala.

Članak 19.

1) Nadzorni odbori iz članka 15. stavak 1. ovog članka
imaju mandat od 4 godine.

2) Nadzorni odbori imaju 3 člana, uključivši
predsjednika nadzornog odbora, u ograncima općinskim, gradskim
i županijskim organizacijama ASH, a 5 članova, uključivši
i predsjednika nadzornog odbora, u regionalnim organizacijama
ASH. Članovi nadzornih odbora ne mogu biti birani niti
u jedno drugo tijelo organizacije u čiji su nadzorni odbor
izabrani.

3) Zadaća nadzornih odbora je kontrola materijalno-financijskog
poslovanja organizacije u kojoj su izabrani.

4) Nadzorni odbor teritorijalno višeg oblika organiziranja
može kontrolirati rad i svih organizacija ASH koje su u njegovom
sustavu.

*Središnja tijela Akcije socijaldemokrata Hrvatske*

Članak 20.

ASH ima sljedeća središnja tijela:

 1. Sabor

 2. Glavni odbor

 3. Predsjedništvo

 4. predsjednika

 5. potpredsjednika

 6. glavnog tajnika

 7. Nadzorni odbor

 8. Odbor za Statut

 9. Savjet

10. Sud časti

*Sabor ASH*

Članak 21.

1) Najviše tijelo stranke je Sabor ASH.

2) Sabor ASH čine:

1. izaslanici općinskih, gradskih, županijskih i regionalnih
organizacija ASH i to: najmanje po jedan izaslanik svake općinske
organizacije, te tri izaslanika svake gradske, županijske
i regionalne organizacije;

2. izaslanici interesnih oblika udruživanja članova,
tako da na svakih pedeset članova bude po jedan izaslanik;

3. do 20; od Predsjedništva ASH poimence pozvani istaknuti
znanstveni, kulturni, sportski, gospodarstveni i politički
djelatnici - članovi ASH;

4. svi članovi središnjih tijela iz članka
20. točke 2-8., te predsjednik i pet članova Savjeta
ASH koje izabere sam Savjet;

5. predsjednici regionalnih županijskih i gradskih organizacija
ASH i

6. zastupnici u Saboru Republike Hrvatske koji su članovi
ASH.

3) Odluku o sazivanju Sabora ASH donosi Glavni odbor. Odluka o
sazivanju Sabora ASH sadrži i odluku o načinu sazivanja
sabornika i njihovom broju.

4) Izaslanici iz stavka 2. točka 1. ovog članka
biraju se u pojedinim teritorijalnim organizacijama srazmjerno
broju članova tih organizacija. Izaslanici iz stavka 2.
točka 1. u ukupnom broju sabornika moraju činiti
najmanje 60%.

5) Sabor se saziva jednom u dvije godine, a po potrebi i češće.

6) Sabor svoj rad regulira posebnim poslovnikom.

Članak 22.

1) Sabor ASH:

1. donosi Politički program ASH;

2. donosi i mijenja Statut ASH;

3. raspravlja provođenje politike i izvještaje o radu
tijela ASH, te daje smjernice za njihov rad;

4. bira predsjednika, tri potpredsjednika, članove Glavnog
odbora i Predsjedništva koji to nisu po položaju, glavnog
tajnika, Nadzorni odbor i njegovog predsjednika i Odbor za Statut
i njegovog predsjednika, u pravilu između više kandidata
od onih koliko se bira.

5. donosi poslovnik o svom radu.

2) Sabor ASH može pravovaljano odlučivati ako njegovom
zasjedanju prisustvuje najmanje 2/3 članova, a odluke donosi
većinom glasova nazočnih sabornika. Ako u vrijeme
u koje je zakazan početak Sabora nije prisutan potreban
broj članova, s početkom zasjedanja čeka
se jedan sat, nakon čega Sabor može odlučivati
ako mu prisustvuje najmanje 50% članova.

*Glavni odbor ASH*

Članak 23

1) Glavni odbor je najviše političko tijelo ASH između
dva zasjedanja Sabora ASH.

2) Glavni odbor čine:

1) predsjednik, potpredsjednici i glavni tajnik ASH i 17 izabranih
članova Glavnog odbora ASH na Saboru ASH;

2) predsjednici županijskih i gradskih organizacija ASH iz
Zagreba, Splita, Osijeka, Rijeke, Pule i Zadra, te 10 županijskih
povjerenika ili predsjednika po položaju;

3) Predsjednik Savjeta ASH i predsjednik kluba zastupnika ASH
u Saboru Republike Hrvatske po položaju;

4) predsjednici svih osnovanih organizacija interesnih oblika
udruživanja članova;

5) zastupnici ASH u Saboru Republike Hrvatske.

3) Ukupni broj članova Glavnog odbora je 45. Ako zbog broja
zastupnika ASH u Saboru Republike Hrvatske to bude neophodno,
zastupnici u Saboru RH između sebe biraju potreban broj članova
Glavnog odbora iz redova zastupnika u Saboru Republike Hrvatske.

4) Među izabranim članovima Glavnog odbora ASH treba
biti najmanje 30% žena i 20% mladih do 35 godina, što
treba osigurati načinom kandidiranja i izbora na Saboru
ASH.

5) Glavni odbor može imenovati u članstvo Glavnog
odbora do deset istaknutih znanstvenih, kulturnih, sportskih i
političkih djelatnika, članova ASH, a u Predsjedništvo
ASH do 5 članova. Navedenim izborom ukupni broj članova
Glavnog odbora iz stavka 3. ovog članka povećava
se za onoliko koliko je novih članova prema ovoj odredbi
izabrano.

Članak 24.

Glavni odbor:

1. raspravlja i odlučuje o političkim pitanjima
i određuje politiku ASH u okviru Političkog programa
ASH;

2. određuje izbornu strategiju ASH i utvrđuje listu kandidata
ASH za državne izbore;

3. odlučuje o osnutku i radu interesnih oblika udruživanja
članova ASH;

4. donosi Odluku o teritorijalnom ustroju ASH i prati njezino
provođenje;

5. donosi Odluku o stupanju u izbornu ili parlamentarnu koaliciju
i istupanju iz nje;

6. daje obavezne upute za rad Predsjedništva ASH;

7. bira Sud časti i njegovog predsjednika, Savjet ASH i
njegovog predsjednika, te druge dužnosnike predviđene
Poslovnikom o radu Glavnog odbora;

8. usvaja završni račun i financijski plan ASH;

9. donosi poslovnik o svom radu.

Članak 25.

1) Predsjednik ASH je po položaju predsjednik Glavnog odbora,
a u slučaju njegove spriječenosti jedan od potpredsjednika
ASH kojega odredi predsjednik ili izabere Glavni odbor ASH.

2) Predsjednik Glavnog odbora ASH saziva sjednice Glavnog odbora
po vlastitoj inicijativi, na zahtjev Predsjedništva ASH,
Nadzornog odbora, Odbora za Statut ili najmanje tri županijske
organizacije ASH.

3) Glavni odbor može između dva zasjedanja Sabora izvršiti
neophodne izmjene članova organa i tijela ASH, do 1/3 njihovog
broja, uz obveznu potvrdu na narednom zasjedanju Sabora. Izmjene
članova organa i tijela moguće su samo ako je članu
organa i tijela prestao u njima mandat zbog smrti, prestanka članstva
u ASH, ostavke ili razrješenja (članak 46. st. 3.
ovog Statuta).

Članak 26.

1) Glavni odbor radi na sjednicama koje se održavaju u pravilu
jednom u četiri mjeseca.

2) Ukoliko predsjednik ne sazove u roku od mjesec dana sjednicu
u bilo kojem od slučajeva navedenih u članku 25.
stavak 2., sjednicu Glavnog odbora ASH mogu sazvati Predsjedništvo
ASH, Nadzorni odbor ili Odbor za Statut ASH.

3) Glavni odbor pravovaljano odlučuje ako je njegovoj sjednici
nazočno najmanje 2/3 članova, a odluke donosi natpolovičnim
brojem glasova prisutnih članova Glavnog odbora.

4) Na rad Glavnog odbora analogno se primjenjuju odredbe članka
22. stav. 2. ovog Statuta.

*Predsjedništvo ASH*

Članak 27.

1) Predsjedništvo ASH je izvršno političko tijelo
ASH i organ neposrednog upravljanja.

2) Predsjedništvo ASH čine:

1. predsjednik, potpredsjednici ASH, te glavni tajnik ASH;

2. predsjednik Kluba zastupnika ASH u Saboru Republike Hrvatske;

3. četiri člana regionalnih organizacija ASH koje
odredi Glavni odbor ASH;

4. pet članova Predsjedništva ASH koje bira Sabor
ASH.

3) Ukupan broj članova Predsjedništva ne može
biti veći od 15.

4) Predsjedništvo u svoje članstvo može imenovati
do pet istaknutih znanstvenih, kulturnih, sportskih i političkih
djelatnika - članova ASH. Ukupan broj članova Predsjedništva
iz stavka 3. ovog članka uvećava se za broj članova
Predsjedništva koji su imenovani prema ovoj odredbi.

Članak 28.

Predsjedništvo:

1. neposredno rukovodi ASH i njezinim poslovanjem, te upravlja
njezinom imovinom;

2. vodi politiku ASH u skladu s političkim programom i
odlukama Sabora i Glavnog odbora ASH;

3. brine o izvršavanju odluka Sabora i Glavnog odbora ASH;

4. osniva radna tijela za rješavanje pitanja iz svoje nadležnosti;

5. daje obvezne upute svim dužnosnicima ASH u pogledu rada
s javnošću i predstavljanjem stranke, te usmjerava
i usklađuje javno istupanje svojih članova.

6. donosi sve opće akte ASH čije donošenje nije
izričito ovim Statutom stavljeno u nadležnost drugih
tijela;

7. donosi sve političke i poslovne odluke čije donošenje
nije ovim Statutom stavljeno u nadležnost drugih tijela ASH;

8. može izabrati političkog i organizacijskog tajnika
koji su po položaju članovi Predsjedništva ASH.

Članak 29.

1) Predsjednik ASH je po položaju predsjednik Predsjedništva,
saziva njegove sjednice i rukovodi njegovim radom.

2) Na rad Predsjedništva analogno se primjenjuju odredbe
članka 26. stavak 2. i 3.

3) Sjednice Predsjedništva održavaju se po potrebi,
u pravilu najmanje jednom mjesečno.

4) Predsjednik ASH saziva sjednice Predsjedništva po vlastitoj
inicijativi, te na zahtjev najmanje tri člana Predsjedništva,
na zahtjev Glavnog odbora, te Nadzornog odbora i Odbora za Statut
ASH. Ukoliko predsjednik ne sazove sjednicu Predsjedništva
na zahtjev nekog od spomenutih tijela ili članova u roku
od mjesec dana nakon primljenog zahtjeva, sjednicu može sazvati
jedan od potpredsjednika ASH, a ukoliko se u tom slučaju
sjednica ne sazove, sjednicu Predsjedništva mogu sazvati
Nadzorni odbor, odnosno Odbor za Statut.

*Predsjednik i potpredsjednici ASH*

Članak 30.

1) Predsjednik ASH predstavlja i zastupa ASH, odgovoran je za
cjelokupni rad ASH, provodi odluke Predsjedništva i Glavnog
odbora, saziva sjednice Glavnog odbora i Predsjedništva i
predsjedava im. Između dviju sjednica Predsjedništva
donosi neophodne odluke, te obavlja druge poslove koji su mu stavljeni
u zadaću općim aktima stranke ili odlukama njezinih
nadležnih tijela.

2) U slučaju spriječenosti predsjednika zamjenjuje
ga jedan od potpredsjednika ASH kojega ovlaste predsjednik ili
Predsjedništvo ASH;

3) Sabor ASH bira do tri potpredsjednika ASH. Predsjednik može
povjeriti potpredsjednicima određene poslove iz svoje nadležnosti.

*Glavni tajnik*

Članak 31.

1) Glavni tajnik je odgovoran za politički i organizacijski
ustroj ASH, unutar stranačko informiranje, te koordinaciju
različitih oblika stranačkih aktivnosti.

2) Glavni tajnik je odgovoran za administrativno poslovanje ASH,
koordinaciju između pojedinih tijela ASH, teritorijalnih i
interesnih organizacija ASH, neposredno vodi financijsko i materijalno
poslovanje, te rukovodi stručnom službom stranke.
Glavni tajnik neposredno nadzire administrativno i drugo poslovanje
teritorijalnih i interesnih oblika organiziranja i odgovornim
osobama daje upute za rad.

3) Glavni tajnik zastupa ASH u okviru svojih zadaća i redovnog
poslovanja stranke.

4) Glavni tajnik može imati pomoćnike koje imenuje
Predsjedništvo na njegov prijedlog. U odluci o imenovanju,
Predsjedništvo će odrediti prava i obveze pomoćnika
glavnog tajnika.

*Nadzorni odbor*

Članak 32.

1) Nadzorni odbor ima pet članova, uključivši
predsjednika, koji raspolaže stručnim znanjem potrebnim
za nadzor materijalno-financijskog poslovanja i poštivanja
zakonitosti u radu i odlučivanju ASH. Članovi Nadzornog
odbora ne mogu biti članovi niti jednog drugog tijela ASH.

2) Nadzorni odbor izvještaj o svom radu podnosi jednom godišnje
Glavnom odboru, a jednom u dvije godine Saboru ASH, ako Sabor
ili Glavni odbor ne zatraže da se izvještaji podnesu
češće.

3) Nadzorni odbor je o uočenim nepravilnostima dužan
izvijestiti predsjednika i Predsjedništvo ASH s prijedlogom
mjera za njihovo uklanjanje.

*Odbor za Statut ASH*

Članak 33.

1) Odbor za Statut ima pet članova uključivši
predsjednika. Članovi Odbora za statut ne mogu biti članovi
niti jednog drugog tijela ASH.

2) Glavna zadaća Odbora za statut je da prati provođenje
Statuta, kontrolira suglasnost općih akata i odluka svih
oblika organiziranja sa zakonom i Statutom, sačinjava nacrte
općih akata ASH, te, kad je ovim Statutom određeno,
daje suglasnost za određene opće akte.

3) Odbor za statut izvještaj o svom radu podnosi jednom godišnje
Glavnom odboru, a jednom u dvije godine Saboru ASH, ako Sabor
ili Glavni odbor ne zatraže da se izvještaji podnesu
češće.

*Savjet ASH*

Članak 34.

1) U Savjet Glavni odbor ASH bira istaknute znanstvene, kulturne,
sportske, gospodarstvene i političke radnike, te veterane
hrvatske socijaldemokracije, članove ASH.

2) Savjet ima zadaću raspravljati opća politička
pitanja, te davati preporuke Predsjedništvu, Glavnom odboru
i Saboru ASH.

3) Radom Savjeta rukovodi njegov predsjednik.

4) Predsjedništvo može svojom odlukom u Savjet izabrati
do 1/3 od broja članova koji je izabrao Glavni odbor ASH,
te izabrati nove članove umjesto onih kojima je prestao
mandat u Savjetu.

*Sud časti*

Članak 35.

1) Sud časti čini pet članova uključivši
predsjednika.

2) Sud časti raspravlja povrede prava i obveza članova
ASH i po potrebi izriče ovim Statutom predviđene disciplinske
mjere.

3) Glavni odbor ASH može odlučiti da funkciju Suda
časti obavlja Odbor za statut ASH.

*Ostale odredbe u unutarnjem ustrojstvu ASH*

Članak 36.

Predsjedništvo ASH može posebnim odlukama ili poslovnicima
propisati način rada onih tijela ASH za koja ovim Satutom
nije predviđeno da sama donose svoj poslovnik.

Članak 37.

1) Članovi ASH izabrani u Sabor RH čine Klub zastupnika
ASH.

2) Predsjedništvo ASH može odlučiti da u radu
Kluba zastupnika ASH djeluju i pojedini neovisni zastupnici ili
zastupnici iz stranaka koje imaju srodne političke ciljeve
s ASH Predsjedništvo može odlučiti da Klub zastupnika
ASH radi zajedno s Klubom zastupnika neke druge, politički
bliske stranke.

Članak 38.

1) Predsjedništvo ASH može posebnom odlukom izabrati
poslovnog direktora stranke, ili osnovati trgovačko društvo,
koje brine o materijalno-financijskom i administrativnom poslovanju
stranke, a neposredno su odgovorni glavnom tajniku i Predsjedništvu
ASH, koje ima pravo neposrednog uvida u njihov rad.

2) Odlukom iz stavka 1. ovog članka odredit će se
prava i obveze poslovnog direktora.

Članak 39.

1) Način vođenja materijalno-financijskog poslovanja
Predsjedništvo ASH može regulirati posebnom odlukom.

2) Radi stručnog vođenja materijalno-financijskog poslovanja
i poslovne djelatnosti, Predsjedništvo ASH može posebnom
odlukom osnovati Poslovni savjet. Poslovni savjet ima prvenstveno
savjetodavnu funkciju, ali mu Predsjedništvo može dati
i određene ovlasti u vođenju poslovanja.

3) Odlukom iz stavka 1. ovog članka detaljno se utvrđuju
prava i obveze Poslovnog savjeta.

Članak 40.

1) Radi obavljanja stručnih i administrativnih poslova,
Predsjedništvo ASH može osnovati Stručnu službu
ASH ili zaposliti pojedine djelatnike.

2) Prava i obveze Stručne službe i zaposlenih djelatnika
određuje Predsjedništvo posebnim aktom u skladu sa zakonom.

IV. FRAKCIJE

Članak 41.

1) U ASH mogu postojati zasebne programsko-političke struje
(frakcije), koje u okviru osnovnih odrednica Političkog
programa i ovog Statuta izražavaju određene specifične
političke interese.

2) Frakcijom se smatra grupa članova ASH čiju programsko--političku
platformu podržava i potpiše barem sto članova,
ili jedna petina članova Glavnog odbora ili sudionika Sabora
ASH.

3) Kada su ispunjeni uvjeti iz stavka 2. ovog članka, Glavni
odbor ili Sabor ASH svojom odlukom konstatiraju postojanje frakcije.

4) Nadležna tijela ASH dužna su frakciji osigurati i
materijalno-ekonomsku osnovu neophodnu za njezino djelovanje.

Članak 42.

1) Članovi frakcije imaju pravo da:

1. unutar stranke na odgovarajući način predstavljaju
svoja programsko-politička stanovišta i da se bore
za njih;

2. svoja stanovišta predstave izvanstranačkoj javnosti
na način koji ne šteti ASH kao cjelini;

3. kao frakcija ističu kandidate na unutarstranačkim
izborima;

4. organiziraju unutarstranačke skupove i izaberu osobe
koje koordiniraju i vode rad frakcije;

5. sva tijela ASH rade tako da omoguće demokratsku raspravu
i izjašnjavanje o programsko-političkim stanovištima
frakcije, te optimalno ostvarenje posebnih interesa frakcije na
način koji ne ugrožava ostvarenje Političkog
programa ASH i interesa ostalog dijela članstva.

2) Posebnu brigu o ostvarenju prava iz stavka 1. ovog članka
i osiguranju uvjeta za djelovanje frakcija vode predsjednik i
Predsjedništva ASH.

V. IZBORI I TRAJANJE MANDATA

*Način provođenja izbora*

Članak 43.

1) Izbori za sva tijela i njihove predsjednike iz članka
15. stavak 1. i 2. i članak 20. ovog Statuta obavljaju
se tajnim glasovanjem, s lista na kojima je u pravilu istaknuto
više kandidata nego što ih se bira.

2) Glasačima prije izbora treba dati informaciju o kandidatima,
te po potrebi osigurati da kandidati osobno predstave svoja politička
stanovišta.

3) Prilikom kandidiranja i ustanovljenja liste kandidata vodi
se računa o odgovarajućoj zastupljenosti pojedinih
regija, programsko-političkih struja, pripadnika nacionalnih
manjina, žena i mladih.

Članak 44.

Način utvrđivanja stranačke liste kandidata
za državne izbore i izbore za lokalnu samoupravu propisuje
Glavni odbor ASH, uz prethodnu konzultaciju s regionalnim organizacijama
ASH.

*Trajanje i prestanak mandata*

Članak 45.

1) Mandat svih tijela ASH i njegovih članova traje četiri
godine. U trajanju mandata nositelja dužnosti izabranog umjesto
nositelja dužnosti kome je prestao mandat računa se
i vrijeme koje je ovaj obnašao dužnost.

2) U slučaju da mandat nekog tijela prestane prije proteka
roka iz stavka 1. ovog članka, prestaje i mandat svih njegovih
članova.

Članak 46.

1) Osim protekom vremena na koje su izabrani, mandati nositeljima
pojedinih dužnosti u ASH prestaje od trenutka kada su prestali
biti članovi ASH, kada su podnijeli ostavku ili kada su
razriješeni dužnosti.

2) Nositelji dužnosti i članovi središnjih tijela
ASH mogu svoj mandat staviti na raspolaganje (uvjetna ostavka)
pisanom ili usmenom izjavom Predsjedništvu, Glavnom odboru
ili Saboru ASH. U tom slučaju tijelo kome je podnesena
uvjetna ostavka glasa o povjerenju nositelju dužnosti kojemu
prestaje mandat ako mu nije izglasano povjerenje. Tijelo kome
je podnesena uvjetna ostavka može odbiti da glasa o povjerenju
nositelju dužnosti koji je tu ostavku podnio, nakon čega
on može ili nastaviti obnašati dužnost ili podnijeti
ostavku.

3) Svatko može biti razriješen dužnosti prema postupku
analognom onome kojim je izabran, uključivši obvezno
tajno glasovanje o razrješenju. Predlagatelj razrješenja
mora navesti razloge zbog kojih ga predlaže. Do razrješenja
može doći ako je odnosni član ASH djelovao suprotno
ovom Statutu ili utvrđenoj politici ASH, ili ako je nemarno
obavljao dužnosti koje su mu povjerene.

VI. POSEBNE ODREDBE

*Disciplinska odgovornost članova*

Članak 47.

1) Članovi ASH odgovorni su disciplinski za povrede obveza
člana ASH.

2) Povrede članskih obveza (disciplinski prijestup) mogu
biti teže i lakše.

3) Težom povredom članske obveze smatra se svako činjenje
ili nečinjenje člana koje je izazvalo ili moglo
izazvati štetne posljedice za rad ili ugled ASH, a posebno
kršenje odredbi Statuta i nepridržavanje političkog
programa ASH. Težom povredom smatra se i višestruko
ponavljanje lakših povreda članske obveze.

Članak 48.

1) Disciplinske mjere su:

1. opomena;

2. isključenje iz stranke.

2) Isključenje iz stranke može se izreći samo
za težu povredu članskih obveza.

Članak 49.

1) Postupak za disciplinske prijestupnice pokreće i vodi
Sud časti ASH na prijedlog člana ili tijela ASH
koje smatra da je određeni član učinio disciplinski
prijestup (zahtjev za pokretanje disciplinskog postupka).

2) Na odluku Suda časti o disciplinskom prijestupu okrivljenik
i podnositelj zahtjeva za pokretanje postupka imaju pravo žalbe
Predsjedništvu ASH u roku od 8 dana od dana kada im je dostavljena
odluka prvog stupnja.

3) Predsjedništvo ASH može posebnim pravilnikom detaljnije
propisati način vođenja disciplinskog postupka, te
mogućnost suspenzije člana za kojeg se smatra da
je počinio teži disciplinski prijestup.

*Raspuštanje organizacije ASH*

Članak 50.

1) Predsjedništvo ASH može raspustiti svaku organizaciju
ASH iz članka 13. stavak 1., 3. i 5. ovog Statuta ako je
došlo do prestanka njihovog rada, smanjenja djelatnosti koje
ugrožava ostvarivanje političkih ciljeva ASH, ako
djeluje suprotno Statutu ili osnovnim političkim i programskim
ciljevima ASH ili ako dulje vrijeme ne ostvaruju zadovoljavajuće
rezultate u radu.

2) U slučaju iz stavka 1. ovog članka Predsjedništvo
ASH može raspustiti pojedina ili sva tijela, te sazvati skupštinu
odnosne organizacije radi izbora novih tijela. Do izbora novih
tijela Predsjedništvo ASH može imenovati privremena
tijela odnosne organizacije.

3) O slučajevima iz stavka 1. i 2. ovog članka Predsjedništvo
je dužno obavijestiti Glavni odbor na njegovoj prvoj narednoj
sjednici, te, ako je to moguće, sazvati skupštinu raspuštene
organizacije.

*Rad ASH u izvanrednim okolnostima*

Članak 51.

U slučaju rata ili drugih izvanrednih okolnosti zbog kojih
nije moguć rad ASH prema odredbama ovog Statuta, cjelokupno
vođenje ASH i ovlasti svih središnjih tijela ASH preuzima
Predsjedništvo ASH. U tom slučaju Predsjedništvo
donosi odluku o radu u izvanrednim uvjetima koja može trajati
dok stanje nemogućnosti rada ASH prema odredbama ovog Statuta
postoji.

VII. SREDSTVA ZA RAD I IMOVINA ASH

Članak 52.

1) ASH je neprofitna politička stranka i sva imovina i
sredstva kojima raspolaže služe ostvarivanju političkih
ciljeva radi koje je osnovana.

2) Imovinom i sredstvima ASH upravlja se na način predviđen
ovim Statutom i temeljem njega donesenim aktima.

3) ASH se bavi samo zakonom dopuštenim djelatnostima koje
su u funkciji ostvarivanja političkih ciljeva (izdavačka
djelatnost, osnivanje i vođenje radija i televizije, organiziranje
priredbi, davanje u najam ili zakup imovine ili drugo), a radi
osiguranja sredstava za političku djelatnost osniva poduzeće
i druge oblike za obavljanje gospodarske ili druge djelatnosti.

Članak 53.

Sredstva za rad ASH osigurava od:

1. članarine, darova, nasljedstva i drugih doprinosa članova
i simpatizera;

2. prihoda od izdavaštva, prodaje propagandnog materijala,
stranačkih priredbi i drugih aktivnosti koje stranka obavlja
neposredno;

3. prihoda od imovine i prava;

4. prihoda iz državnog proračuna i proračuna
jedinica lokalne samouprave te

5. drugih zakonitih izvora.

VIII. PRIJELAZNE I ZAKLJUČNE ODREDBE

Članak 54.

ASH nastavlja pravni kontinuitet Socijalističke stranke
Hrvatske, te preuzima sva njena prava i obveze.

Članak 55.

1) Osim u slučajevima predviđenim zakonom, ASH prestaje
postojati kada o tome donese odluku Sabor ASH dvotrećinskom
većinom glasova ukupnog broja sabornika.

2) Ako u odluci o prestanku postojanja stranke Sabor ASH ne odredi
drugačije, ili ako je stranka prestala postojati po sili
zakona, imovina stranke pripast će političkoj organizaciji
ili organizacijama za koje Sabor ASH utvrdi da nastavljaju njezinu
djelatnost.

3) Ako Sabor ASH ne postupi u smislu stavka 2. ovog članka,
imovina ASH u slučaju njenog prestanka pripast će
Hrvatskoj akademiji znanosti i umjetnosti.

Članak 55a

Odbor za Statut ASH utvrđuje pročišćeni
tekst Statuta ASH.

Članak 56.

Ovaj Statut stupa na snagu danom donošenja, a drugi opći
akti donijet će se u roku od tri mjeseca.

Zagreb, 13. veljače 1999.

Predsjednik
Akcije socijaldemokrata Hrvatske
**Silvije Degen,** v. r.

Statut, NN 115/1999-1853